Document ID: /roh_data/filtered/fineweb-2-filterrobots_roh.jsonl.gz/7480

Kantonsbibliothek
Biblioteca chantunala
Biblioteca cantonale
Dus apparats da copiar (formats A4 ed A3) stattan a Vossa disposiziun
In scanner da cudeschs po vegnir duvrà gratuit. Per leger cun il scanner duvreis Vus mo ina clavetta USB persunala.
Unicats e documents ch'èn pli vegls che 100 onns dastgan vegnir copiads mo dal persunal da la biblioteca. Resguardai per plaschair en quest connex las disposiziuns spezialas en il chapitel davart la reproducziun da cudeschs u da documents vegls.
Per evitar donns na dastgan cudeschs u documents ch'èn vegnids publitgads avant l'onn 1800 vegnir copiads ni da las utilisadras u dals utilisaders ni dal persunal da la biblioteca. I dat la pussaivladad da laschar fotografar u scannar singulas paginas.
Sche l'ovra è avant maun en la biblioteca naziunala svizra a Berna, èsi il meglier da sa drizzar a questa biblioteca, perquai ch'ella porscha in servetsch da reproducziun professiunal.
Documents ch'èn pli vegls che 100 onns, che n'èn dentant betg cumparids avant l'onn 1800, dastgan vegnir copiads mo dal persunal da la biblioteca e mo sch'il stadi dals documents permetta quai. Exceptads da quai èn ils documents en la sala da lectura che dastgan vegnir copiads da tut temp da l'utilisadra resp. da l'utilisader sez. Per unicats vala il medem sco per documents ch'èn vegnids publitgads avant l'onn 1800.
Documents ch'èn pli giuvens che 100 onns dastgan vegnir copiads da las utilisadras e dals utilisaders sez. Premess vegn en mintga cas ch'ils cudeschs na vegnian betg donnegiads cun copiar. Per reticas fitg raras che na pon betg pli vegnir retratgas sur il commerzi vegn decidì da cas a cas.
Microfilms pon ins copiar sez.
En general ston dumondas per reproducir cudeschs u documents vegls vegnir drizzadas en scrit intgins dis ordavant a la biblioteca chantunala, per ch'i restia temp avunda per sclerir il stadi dal document giavischà. Dumondas che vegnan fatgas a curt termin al spurtegl ston vegnir tramessas vinavant per far ils scleriments necessaris.
En la sala da lectura dastga vegnir fotografà documents cun ina camera digitala mo en enclegientscha cun il persunal da la biblioteca.
Reproducziuns da contribuziuns u d'ovras dal portal da medias audiovisualas pon vegnir fatgas e consegnadas mo, sche la biblioteca chantunala posseda ils dretgs d'utilisaziun correspundents.
Las medias na dastgan betg vegnir copiadas, publitgadas u dadas vinavant. Il purtader da datas sto vegnir restituì a la biblioteca chantunala.